**VEDTEKTER**

**FOR**

**NEF UNG**

**§ 1**

**Navn**

NEF Ung er en underorganisasjon av Norges Eiendomsmeglerforbund (NEF). Styret i NEF Ung skal være underlagt styret i NEF.

**§ 2**

**Formål**

NEF Ung skal være en arena for eiendomsmeglerbransjens fullmektiger og unge meglere.

Formålet er å ivareta medlemmenes etiske og faglige interesser, samt rammebetingelser med hovedfokus på unge meglere.

NEF Ung skal skape en faglig og sosial arena hvor unge eiendomsmeglere kan utveksle erfaringer, kunnskaper og bygge nettverk på tvers av hele meglerbransjen.

NEF Ung skal søke å fremme samhold og gode kollegiale forhold mellom medlemmene. Henvendelser til offentlige myndigheter og andre organisasjoner skal skje gjennom eller i samråd med Norges Eiendomsmeglerforbund.

**§ 3**

**Sekretariat**

Norges Eiendomsmeglerforbund (NEF) skal fungere som sekretariat for NEF Ung. NEF Ung kan disponere NEFs kontorlokaler i Oslo til sin møtevirksomhet og planlegging av arrangementer.

**§ 4**

**Medlemmer**

Medlemskap i NEF Ung forutsetter at følgende krav er oppfylt:

1. Bakgrunn: Alle medlemmer må ha fullført bachelorutdanning innen eiendomsmegling eller inneha en master i rettsvitenskap.
2. Alder: Det enkelte medlem må være 30 år eller yngre.

Medlemmer i Norges Eiendomsmeglerforbund som er 30 år eller yngre er automatisk også medlemmer i NEF Ung.

Medhjelpere/traineer som fortsatt er studenter kan først bli medlem når utdanningen er fullført.

Medlemmer i NEF Ung skal opptre i samsvar med NEFs Etiske regler (vedlegg til disse vedtekter).

**§ 5**

**Søknad om medlemskap**

Søknad om medlemskap gjøres via www.nefung.no som er NEF Ung sin hjemmeside. Bekreftelse på medlemskap vil bli sendt til registrert kontaktinfo.

Avslag på søknad skal ha hjemmel i vedtektene og skriftlig begrunnelse skal gis.

Søknaden kan behandles på nytt dersom styret finner det hensiktsmessig.

**§ 6**

**Kontingent**

Årlig kontingent fastsettes av årsmøtet og gjelder frem til neste årsmøte.

Kontingenten forfaller til betaling 1. april. Dersom et medlem ikke har betalt kontingent innen forfallsdato, opphører medlemskapet i NEF Ung, som likevel har krav på full årskontingent.

Medlemmer av NEF som også er medlemmer av NEF Ung betaler ingen kontingent.

**§ 7**

**Utmelding/Eksklusjon**

Utmelding skjer skriftlig til leder@nefung.no eller nestleder@nefung.no innen årets utgang. Medlemmene er medlemsforpliktet til utgangen av det kalenderår utmeldingen finner sted.

Etter at medlemmene har passert 30 år vil utmelding skje automatisk.

Styret kan ekskludere eller suspendere et medlem av NEF Ung, når det finner at dette medlemskapet skader foreningen. Eksklusjon skal begrunnes skriftlig. Eksklusjon kan innankes for årsmøtet i NEF Ung.

Der styret i NEF Ung har fattet vedtak om eksklusjon av et medlem som også er medlem i NEF, skal det ekskluderte medlemmet klages inn for Etisk Nemnd i Norges Eiendomsmeglerforbund. Klage inngis skriftlig av styret i NEF Ung.

Et ekskludert medlem har intet krav på noen del av NEF Ung sin mulige formue når medlemskapet opphører.

**§ 8**

**Årsmøtet**

Årsmøtet, som er NEF Ungs høyeste myndighet, avholdes i februar måned, annet hvert år, i motsatt kalenderår av NEF sine landsmøter.

Ekstraordinært årsmøte avholdes når styret finner det nødvendig, eller det forlanges av ¼ av medlemmene.

I innkallingen som skjer per e-post med minst 14 dagers varsel, skal det gis opplysninger om hva som skal behandles.

På ordinært årsmøte behandles følgende saker:

1. Årsberetning
2. Regnskap i revidert stand
3. Fastsettelse av kontingent
4. Innmeldte forslag eller saker fremlagt av styret
5. Valg av styrerepresentanter

Forslag som kan kreves behandlet på ordinært årsmøte må være skriftlig innmeldt til styret innen 1. februar. På ekstraordinært årsmøte behandles kun saker som er anført i innkallingen. Alle avgjørelser er vanlige flertallsavgjørelser, unntatt når annerledes er nevnt i vedtektene.

På årsmøtet har de fremmøtte medlemmer 1 stemme hver. Det er ikke anledning til å benytte fullmakter. Ved stemmelikhet under valg trekkes lodd. Ved stemmelikhet for øvrig har leder dobbeltstemme.

Over forhandlingene føres protokoll som undertegnes av leder og 2 av de møtende.

**§ 9**

**Styret og representanter**

Styret i NEF Ung består av 6 personer. I tillegg skal det blant medlemmene velges 1 representant til hver av NEFs lokalforeninger. Alle representantene til tillitsvervene må være medlemmer i NEF. Valgene skjer på årsmøtet til NEF Ung.

Stillingene i styret i NEF Ung er følgende:

* Leder
* Nestleder
* Prosjektansvarlig
* Økonomiansvarlig
* IT- og medieansvarlig
* Markedsansvarlig

Foruten velges:

* Valgkomité på 3 medlemmer
* Revisor og vararevisor
* En NEF Ung representant til hver av NEF sine lokalforeninger

Alle valg skjer for 2 år av gangen.

Leder i NEF Ung har møterett i NEF-styret.

En representant fra NEF-styret har møte og talerett i NEF Ung sine styremøter.

**§ 10**

**Styrets oppgaver**

1. Arrangere 3 – 4 årlige eventer/konferanser og invitere alle medlemmer. Påse at innholdet er faglig og relevant, og at selve gjennomføringen bidrar til en positiv sosialisering og erfaringsutveksling.
2. Arbeide for gode rammebetingelser (forsikring, tilsyn, lovverk etc.)
3. Påse at vedtektene overholdes og årsmøtebeslutningene gjennomføres, samt ivareta medlemmenes interesser.
4. Påse at regnskapet blir forsvarlig ført. Regnskapet avsluttes den 31. desember.
5. Sammenkalle til årsmøter og medlemsmøter.
6. Representere NEF Ung utad, og være et synlig talerør for unge i eiendomsmeglingsbransjen.
7. Være medlemmene til hjelp med opplysninger om retningslinjer og praksis.
8. Gjennom samarbeid med NEF sørge for at NEF Ung sine medlemmer får tilbud om relevante kurs.
9. Oppnevne komiteer og utvalg.

Leder i NEF Ung leder alle møter og forhandlinger. Ved stemmelikhet i styret har lederen dobbeltstemme. På styremøtene føres protokoll som underskrives av samtlige møtende.

Styret møtes når Leder eller minst 2 styremedlemmer finner det nødvendig. Styret er beslutningsdyktig når 3 medlemmer er til stede. Alle saker avgjøres ved alminnelig flertall.

**§ 11**

**Daglig ledelse**

NEF Ung sin daglige ledelse foretas av Leder og Nestleder som sammen forplikter styret. Innen styret kan det nedsettes egne utvalg og komitéer.

**§ 12**

**Foreningens midler**

NEF Ung sine midler skal være plassert i bank og disponeres etter fullmakt fra styret. Midlene skal disponeres til medlemsfremmende aktiviteter.

**§ 13**

**Vedtektsendringer**

Vedtektsendringer kan kun skje på ordinært årsmøte og da med 2/3 flertall av de avgitte stemmer. Vedtektene og endringer i disse skal godkjennes av styret i NEF.

**§ 14**

**Oppløsning**

Vedtak om oppløsning av NEF Ung kan kun fattes i ordinært årsmøte og krever ¾ flertall av de avgitte stemmer. Hvis NEF Ung oppløses tilfaller foreningens formue Norges Eiendomsmeglerforbund.

**§ 15**

**Gyldighet**

Disse vedtekter gjelder fra 1. september 2018, etter godkjenning av styret i NEF.

**§ 16**

**Logoregler og tittelbruk**

Kun fullverdige medlemmer i Norges Eiendomsmeglerforbund kan benytte NEF sin logo og MNEF etter sin stillingstittel.